A Benetton az 1995-ös konstruktőri világbajnoki címet brit csapatként nyerte. 1986 óta a csapat brit licenccel rendelkezett, mivel jogelődei, a Toleman és a Spirit szintén britek voltak, tehát ha nyert valamelyik versenyzőjük, akkor a díjkiosztáson a God Save the Queent játszották el a győztes csapat tiszteletére. A Benetton család azonban szerette volna, ha nemzetiségükre tekintettel az olasz himnuszt játsszák el ilyen alkalmakkor, ezért a csapat 1996-tól 2001-ig olasz színekben versenyzett. Erre mindazonáltal csak egyszer került sor, az 1997-es német nagydíjon, amikor Gerhard Berger saját maga és a Benetton utolsó győzelmét szerezte. (A 2002-es átalakulás óta a Renault francia licenccel versenyez, a La Marseillaise-t először a 2003-as magyar nagydíjon játszották el a csapat tiszteletére.)